Anglijas Baznīca
Anglijas Baznīca (angļu: The Church of England) ir vadošā kristīgā baznīca Anglijā, kas pieder pie anglikāņu tradīcijas un ir vadošā Anglikāņu sadraudzības baznīca. Baznīcas formālais valdnieks ir Apvienotās Karalistes monarhs, pašlaik — karalis Čārlzs III Vindzors. Tās arhibīskaps ir Kenterberijas arhibīskaps, pašlaik — Džastins Velbijs. Anglijas Baznīcas neatkarību 1534. gadā pasludināja Anglijas karalis Henrijs VIII Tjudors. Viņš bija precējies ar Aragonas Katrīnu, bet Romas pāvestam prasīja šo laulību anulēt. Pāvests to nedarīja, un Henrijs VIII nostājās pret viņu, pasludinot Anglijas Baznīcas neatkarību no Romas. Lai gan sākotnēji Anglijas Baznīca turpināja strikti pieturēties pie katoļu mācības (izņemot pāvesta primātu), Elizabetes I valdīšanas laikā notika reformācija, kuras rezultātā anglikāņu teoloģija kļuva par sava veida starpposmu starp katolisko un reformēto teoloģiju. Anglikāņu baznīcas pamatstatūti ir formulēti “39 anglikāņu ticības artikulos”. Reformācijas laikā tika izveidota vienota liturģiskā grāmata — “Kopīgās lūgšanas grāmata” (Book of Common Prayer), kas sevī ieņēma gan Romas katoļu, gan protestantu tradīcijas iezīmes un ir kļuvusi par vienu no anglikāņu tradīcijas pamatiem. Kopš 1994. gada Anglijas Baznīca ordinē sievietes par priesteriem, bet kopš 2014. gada — arī par bīskapiem. Londonas bīskapa amatu pašlaik ieņem Sāra Millelija (Sarah Mullally).